**Informatīvais ziņojums**

Par 2018. gada 9. oktobra Eiropas Savienības Vides ministru padomes sanāksmē izskatāmajiem jautājumiem

2018. gada 9. oktobrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā.

Padomes sanāksmes laikā plānots panākt vispārējo pieeju par regulu par oglekļa dioksīda (turpmāk ‑ CO2) standartiem vieglajiem automobiļiem un vieglajiem komerciālajiem transportlīdzekļiem, kā arī politikas debates par regulu par CO2 standartiem attiecībā uz smagdarba transportlīdzekļiem (Satiksmes ministrijas kompetences jautājumi). Padomes sanāksmē plānots apstiprināt padomes secinājumus par Bioloģiskās daudzveidības konvencijas 14. pušu konferenci un par gatavošanos Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām līgumslēdzēju pušu konferencei Katovicē 2018. gada 3.-14. decembrī.

**1. Regula par CO2 standartiem vieglajiem automobiļiem un vieglajiem komerciālajiem transportlīdzekļiem**

– vispārējā pieeja

2017. gada 8. novembrī publicētais priekšlikums par Eiropas Parlamenta un Padomes Regulu, ar ko nosaka emisijas standartus jauniem pasažieru automobiļiem un jauniem vieglajiem komerctransportlīdzekļiem kā daļu no Savienības integrētās pieejas, lai samazinātu CO2 emisijas no vieglajiem kravas transportlīdzekļiem un ar ko groza Regulu (EK) Nr. 715/2007 (turpmāk - Regulas projekts) nosaka izmaksu efektīvus CO2 emisiju samazināšanas mērķus līdz 2030. gadam jaunajiem vieglajiem kravas transportlīdzekļiem apvienojumā ar īpašu veicināšanas mehānismu, lai palielinātu nulles vai zemas emisijas transportlīdzekļu īpatsvaru. Tas nodrošinās, ka ES transportlīdzekļu ražošanas nozare saglabās savu tehnoloģisko vadību, tādējādi stiprinot tā konkurētspēju un veicinot nodarbinātību. Tas arī samazinās degvielas patēriņa izmaksas patērētājiem.

Diskusijas par Regulas projektu tika uzsāktas 2017. gada 4. decembra Padomes Vides jautājumu darba grupā. Padomes sanāksmē plānots vienoties par vispārējo pieeju.

**Latvijas viedoklis**

**Latvija kopumā atbalsta** Regulas projektu, kura mērķis ir mazināt transporta sektora negatīvo ietekmi uz vidi. Gadījumā, ja uz Padomes sanāksmi paliks atvērti jautājumi, Latvija ir gatava atbalstīt Austrijas prezidentūras kompromisu, vienlaikus esot gatava elastībai.

Latvija vērš uzmanību, ka daļā ES dalībvalstu var palielināties lietotu transportlīdzekļu piedāvājums un izmantošana, līdz ar to šajās valstīs SEG emisiju samazināšana būs lielāks izaicinājums, un būs nepieciešams rast kompensējošus pasākumus SEG emisijas mērķu nodrošināšanai.

Latvijas nostāja iekļauta pozīcijā Nr. 1“Priekšlikums Eiropas Parlamenta un Padomes Regulai, ar ko nosaka emisijas standartus jauniem pasažieru automobiļiem un jauniem vieglajiem komerctransportlīdzekļiem kā daļu no Savienības integrētās pieejas, lai samazinātu CO2 emisijas no vieglajiem kravas transportlīdzekļiem un ar ko groza Regulu (EK) Nr. 715/2007 (pārstrādāta redakcija)”, ko apstiprinājis satiksmes ministrs U. Augulis.

**2. Regula par CO2 standartiem attiecībā uz jauniem lielas noslodzes transportlīdzekļiem**

- politikas debates

2018. gada 3. jūlijā publiskotais priekšlikums Eiropas Parlamenta un Padomes regulai, ar ko nosaka CO2 emisijas standartus jauniem lieljaudas transportlīdzekļiem (turpmāk – Regulas projekts), paredz papildus pasākumus ES mērogā, lai novērstu šķēršļus tirgus attīstībai un tā galvenie mērķi ir:

* samazināt CO2 emisijas no lieljaudas transportlīdzekļiem atbilstoši ES klimata politikas un Parīzes nolīguma prasībām, vienlaikus samazinot gaisa piesārņojumu, jo īpaši pilsētās;
* veicināt transporta operatoru, no kuriem lielākā daļa ir mazie un vidējie uzņēmumi, darbības izmaksu samazināšanu;
* saglabāt ES lieljaudas transportlīdzekļu ražotāju un sastāvdaļu piegādātāju vadošo pozīciju tehnoloģiju un inovāciju jomā.

Diskusijas par Regulas projektu 2018. gada 3. jūlijā tika uzsāktas Padomes Vides jautājumu darba grupā. Padomes sanāksmē plānotas politikas debates.

**Latvijas viedoklis**

**Latvija kopumā piekrīt,** ka ir nepieciešams noteikt CO2 emisijas standartus jauniem lielas noslodzes transportlīdzekļiem, tādējādi veicinot ilgtspējīga un vidi saudzējošu autotransporta izplatību. Latvija atbalsta priekšlikuma mērķi un tvērumu, kā arī tajā paredzēto kārtību, kā Eiropas Komisija veiks uzraudzību autoražotāju uzrādītajām CO2 emisijām un kā tiks organizēta informācijas nodošana – publicēšana par CO2 emisijām lieljaudas transportlīdzekļiem.

Diskusiju jautājumos par to, vai Latvija piekrīt Eiropas Komisijas priekšlikuma pieejai attiecībā uz saistošu mērķrādītāju 2025. gadam un vēlamu mērķrādītāju 2030. gadam kombinācijā ar pārskatīšanas mehānismu un par to vai ierosinātā superkredītvienību sistēma ir piemērota, lai radītu stimulus bezemisiju un mazemisiju transportlīdzekļiem, Latvija uzsvērs, ka Eiropas Komisijas ambīciju līmenis ir pietiekams. Vienlaikus jāuzsver, ka, lai gan Latvijā netiek radīti lieljaudas transportlīdzekļi, būtisks ir dialogs ar ražotājiem, vienlaikus saglabājot pašreizējās ambīcijas attiecībā uz mērķu sasniegšanu.

Latvijas nostāja iekļauta pozīcijā Nr. 1 par “Priekšlikumu – Eiropas Parlamenta un Padomes regula ar ko nosaka CO2 emisijas standartus jauniem lieljaudas transportlīdzekļiem”, ko 2018. gada 3. septembrī apstiprinājis satiksmes ministrs U. Augulis.

**3. Padomes secinājumi par Bioloģiskās daudzveidības konvencijas: - 14. pušu konferenci - Kartahenas Protokola par bioloģisko drošumu 9. pušu sanāksmi - Nagojas Protokola par ģenētisko resursu pieejamību un to izmantošanā iegūto labumu taisnīgu un vienlīdzīgu sadali 3. pušu sanāksmi (2018. gada 17.-29. novembris, Šarm eš Šeiha, Ēģipte)**

–pieņemšana

Secinājumos plānots paust vispārēju pozīciju, gatavojoties Bioloģiskās daudzveidības konvencijas[[1]](#footnote-2) un tai pakārtoto Kartahenas[[2]](#footnote-3) un Nagojas[[3]](#footnote-4) protokolu kārtējo pušu sanāksmēm 2018. gada novembrī.

Secinājumu projektā apskatīti tādi dabas aizsardzības politikas jautājumi kā tās iekļaušana citu nozaru politikā, resursu mobilizēšana, kapacitātes stiprināšana, sasaiste ar citiem starptautiskiem vides aizsardzības līgumiem, klimata pārmaiņas, aizsargājamās teritorijas, jūra un piekraste, sintētiskā bioloģija, digitāla ģenētiskā informācija, invazīvās svešzemju sugas un apputeksnētāji, kā arī dabas aizsardzības nacionālās apņemšanās process un dabas aizsardzības politika pēc 2020. gada.

Bioloģiskā drošuma jautājumā secinājumu projektā uzsvērta esošās Kartahenas Protokola politikas realizēšana visos līmeņos un `pēc-2020` perioda politikas saskaņota izstrāde.

Secinājumu projektā uzsvērta papildu valstu pievienošanās Nagojas Protokolam par ģenētisko resursu izmantošanu, informācijas iekļaušana Nagojas Protokola informācijas portālā un vienkāršāka pieeja ģenētiskiem resursiem, ja to izmantošanas mērķis ir nekomerciāls.

**Latvijas viedoklis**

**Latvija kopumā atbalsta secinājumus.**

1. Latvija piekrīt, ka Bioloģiskās daudzveidības konvencijas Stratēģiskā plāna turpinājumam pēc 2020. gada jābūt visaptverošam ANO līmenī un domātam visām iesaistītām pusēm, ņemot vērā gan Bioloģiskās daudzveidības 2050. gada vīziju, gan Ilgtspējīgas attīstības 2030. gada mērķus.
2. Lai veicinātu labākus rezultātus dabas aizsardzības politikā, Bioloģiskās daudzveidības konvencijas dalībvalstis un arī nevalstiskās organizācijas jaunajā pēc-2020. gada politikas sistēmā varētu paredzēt savus mērķus jeb apņemšanās.
3. Turpmākas politikas izstrādē būtiska ir komunikācija un starptautiska valstu vai valdības vadītāju līmeņa dabas aizsardzības sanāksme 2020. gadā varētu aktualizēt dabas aizsardzības politikas nozīmību.

Latvija atbalsta, ka Kartahenas Protokola 9. dalībvalstu sanāksmē jānolemj par procesa izveidošanu dzīvu ģenētiski modificēto organismu riska novērtējuma specifisku jautājumu identificēšanai un prioritizēšanai.

Latvijas nostāja iekļauta nacionālajā pozīcijā Nr. 1 „Par Padomes secinājumiem par Bioloģiskās daudzveidības konvencijas: - 14. pušu konferenci - Kartahenas Protokola par bioloģisko drošumu 9. pušu sanāksmi - Nagojas Protokola par ģenētisko resursu pieejamību un to izmantošanā iegūto labumu taisnīgu un vienlīdzīgu sadali 3. pušu sanāksmi (2018. gada 17.-29. novembris, Šarm eš Šeiha, Ēģipte)”.

**4. Padomes secinājumi par gatavošanos ANO Vispārējās konvencijas par klimata pārmaiņām līgumslēdzēju pušu konferencei Katovicē, Polijā 2018. gada 3. -14. decembrī**

**-**pieņemšana

ANO Vispārējās konvencijas par klimata pārmaiņām Līgumslēdzēju Pušu konferences 24. sesija, Kioto protokola Līgumslēdzēju pušu sanāksmes 14. sesija un Parīzes nolīguma Pušu sanāksmes 3. turpinājums (turpmāk – Klimata pārmaiņu konference) notiks 2018. gada 3. ‑ 14. decembrī Katovicē, Polijā. Par gatavošanos Klimata pārmaiņu konferencei ir izstrādāts ES Padomes secinājumu projekts. Padomes secinājumi nosaka konceptuālo uzstādījumu ES pozīcijai Klimata pārmaiņu konferencē Katovicē un redzējumu par to, kādiem būtu jābūt Klimata pārmaiņu konferences Katovicē galvenajiem rezultātiem. Padomes secinājumu projektā ietverts uzsvars uz nepieciešamo visu sektoru iesaisti, īpaši, transporta, enerģētikas, lauksaimniecības un mežsaimniecības, lai sasniegto nepieciešamos siltumnīcefekta gāzu (turpmāk ‑ SEG) emisiju samazināšanas mērķus un virzītos uz ilgtspējīgāku Eiropas nākotni.

Kontekstā ar gaidāmo Klimata pārmaiņu konferenci Padomes secinājumu projektā uzsvērts, ka nepieciešams straujāks progress, lai nodrošinātu Parīzes nolīguma pilnīgu īstenošanu un nepieciešamo lēmumu pieņemšanu Klimata pārmaiņu konferencē. Padomes secinājumos atzīmēts, ka viena no būtiskākajām prioritātēm Klimata pārmaiņu konferencē būs tādu Parīzes nolīguma īstenošanai nepieciešamo lēmumu pieņemšana, kas ir pietiekami detalizēti, visaptveroši, spēcīgi un operacionāli.

**Latvijas viedoklis:**

2014. gada oktobrī Eiropadome apstiprināja vismaz 40% SEG emisiju samazināšanas mērķi, tādēļ Latvija uzskata, ka jebkura jauna ES mērķa SEG emisiju samazināšanā noteikšana vai tā pārskatīšana būtu nosakāma Eiropadomes līmenī.

Latvija piekrīt, ka Parīzes nolīguma īstenošanai nepieciešamo noteikumu izstrādē progress ir jāpaātrina, un nepieciešams darbu turpināt arī pirms Klimata pārmaiņu konferences decembrī.

Latvijas nostāja iekļauta nacionālajā pozīcijā Nr. 1“Par Padomes secinājumiem par gatavošanos Apvienoto Nāciju Organizācijas Vispārējās konvencijas par klimata pārmaiņām līgumslēdzēju pušu konferencei Katovicē, Polijā 2018. gada 3. - 14. decembrī”

**Latvijas delegācija:**

Delegācijas vadītājs: Jānis Eglīts, Vides aizsardzības un reģionālās attīstības ministrijas parlamentārais sekretārs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves vietniece Eiropas Savienībā;

Salvis Draviņš, Latvijas Republikas pastāvīgās pārstāvniecības trešais sekretārs, Mertens;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Drondina, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece;

Artis Jurkevics, Satiksmes ministrijas Eiropas Savienības lietu koordinācijas departamenta vecākais referents.

Vides aizsardzības un  
reģionālās attīstības ministrs Kaspars Gerhards

Vides aizsardzības un reģionālās attīstības ministrijas  
valsts sekretārs Rinalds Muciņš

1. <https://www.cbd.int/conferences/2018/cop-14/documents> [↑](#footnote-ref-2)
2. <https://www.cbd.int/conferences/2018/cp-mop-09/documents> [↑](#footnote-ref-3)
3. <https://www.cbd.int/conferences/2018/np-mop-03/documents> [↑](#footnote-ref-4)